Elan Closs Stephens

Academydd o Gymraes yw Elan Closs Stephens DBE (ganed ar 16 Mehefin 1948) ac yn aelod dros Gymru ar fwrdd ymddiriedolwyr y BBC. Mae hi'n arbenigo mewn polisi diwylliannol a darlledu. Mae hi hefyd yn gwasanaethu fel cyfarwyddwr anweithredol Bwrdd Llywodraeth Cymru, a arweinir gan yr Ysgrifennydd Parhaol.

Bywgraffiad
Ganwyd yn Talysarn yn Nyffryn Nantlle, Gwynedd, ac fe'i addysgwyd yn Ysgol Dyffryn Nantlle a Choleg Somerville, Rhydychen.

Mae Stephens yn Athro Emeritws Cyfathrebu a Diwydiannau Creadigol yn Adran Astudiaethau Theatr, Ffilm a Theledu Mhrifysgol Aberystwyth. Mae hefyd yn gweithredu fel Cyfarwyddwr Menter a Throsglwyddo Gwybodaeth er mwyn galluogi prosiectau ymchwil â phartneriaid mewn diwydiant.

Yn 1998, penodwyd Stephens yn gadeirydd Awdurdod S4C gan yr Adran dros Ddiwylliant, y Cyfryngau a Chwaraeon (DCMS) yn Llundain, a fe'i penodwyd am ail dymor hyd at 2006. Roedd yn Llywodraethwr y Sefydliad Ffilm Prydeinig tan 2007, a Chadeirydd ei bwyllgor Archwilio a Llywodraethu yn ystod gwaith adnewyddu y Theatr Ffilm Cenedlaethol, Southbank Centre. Bu'n gadeirydd ar Bwyllgor Ymgynghorol Cymru y Cyngor Prydeinig tan 2011, a roedd yn aelod o fwrdd Asiantaeth Ffilm Cymru, ac ymddiriedolwr/aelod o fwrdd Celfyddydau & Busnes.

Wedi cadeirio Chwarae Teg, y corff sy'n hyrwyddo datblygiad economaidd menywod yng Nghymru, yn 2009 fe'i penodwyd gan y Gweinidog dros Gyfiawnder Cymdeithasol a Llywodraeth Leol yn Llywodraeth Cynulliad Cymru fel cadeirydd y Bwrdd Adfer ar gyfer Cyngor Sir Ynys Môn. Yn 2006, bu'n gadeirydd ar Adroddiad Stephens yn adrodd ar ariannu a strwythur y celfyddydau yng Nghymru ar ran Llywodraeth Cynulliad Cymru. Roedd yn aelod o Bwrdd Cyflawni a Pherfformio Strategol Lywodraeth Cynulliad Cymru. Ym mis Hydref 2010 cafodd ei phenodi yn aelod Cymru o Ymddiriedolaeth y BBC. Ym mis Gorffennaf 2017 fe'i penodwyd yn Gyfarwyddwr Anweithredol y BBC dros Gymru. Roedd hyn yn dilyn atal yr ymgeisydd gwreiddiol, Carol Bell, gan Lywodraeth Cymru.

Rhwng 13 Mawrth 2017 to 12 Mawrth 2021 roedd yn un o Gomisiynwyr y Comisiwn Etholiadol.

Ym Mehefin 2023 fe'i penodwyd yn Gadeirydd dros dro y BBC, yn dilyn ymddiswyddiad Richard Sharp. Bydd yn y swydd o 27 Mehefin am 12 mis neu hyd i Gadeirydd newydd gael ei benodi. Ar 22 Chwefror 2024, cyhoeddodd llywodraeth San Steffan mai Dr Samir Shah byddai'r cadeirydd newydd o 4 Mawrth 2024 am bedair blynedd. Felly daeth cyfnod Stephens i ben ar 3 Mawrth 2024.

Anrhydeddau
Derbyniodd Stephens CBE yn Anrhydeddau Pen-blwydd y Frenhines 2001 am ei gwasanaethau i ddarlledu a'r Gymraeg, a fe'i penodwyd yn Uchel Siryf Dyfed ar gyfer 2012/13. Yn anrhydeddau pen-blwydd y Frenhines 2019, fe'i dyrchafwyd i'r DBE am ei chyfraniad i Lywodraeth Cymru a’r byd darlledu, gan ei wneud yn Fonesig.

Bywyd personol
Priododd Dr Roy Stephens yn 1972 (bu farw yn 1989). Mae gan Stephens ddau o blant sy'n oedolion.

 Oriel 

 Cyfeiriadau 

 Dolenni allanol 
 Bywgraffiad ar wefan Prifysgol Aberystwyth
 Bywgraffiad ar wefan Llywodraeth Cynulliad Cymru 

Categori:Genedigaethau 1948
Categori:Academyddion benywaidd o Gymru
Categori:Academyddion Prifysgol Aberystwyth
Categori:Cadlywyddion Urdd yr Ymerodraeth Brydeinig
Categori:Gweision sifil o Gymru
Categori:Merched yr 20fed ganrif o Gymru
Categori:Merched yr 21ain ganrif o Gymru
Categori:Pobl o Wynedd